石湖荡站

石湖荡站勒垃中国上海市松江区石湖荡镇，是沪昆铁路丄座火车站，有得6条股道，是上海局集团南翔直属站管个货运站，弗办理客运业务。

历史
早期历史
1909年（清宣统元年）四月，石湖荡站造好启用，因为伊勒垃湖荡村个石湖庙南面约莫100米个地方，故咾叫石湖荡车站。车站伊辰光有得1条正线、1条到发线。1949年，增加1股到发线。1985年7月份，勒垃老底子运转室东面造仔座200平方米个新运转室。

复线化
1991年11月28号，沪杭铁路双线开通，石湖荡站正线、到发线各有2股；新站屋也造好开始用哉，老底子个站屋、线路、设备侪荒废脱。车站原先有少量客运列车，1995年7月1号，沪杭线丄个451/452次普客停运，石湖荡站正式停办客运业务。

车站上行方向是斜塘江，沪杭铁路有34号铁路桥（当地人称为大洋桥）跨越斜塘江。日本侵华辰光炸脱，日本人还勒垃桥边壗造仔几座军事碉堡。沪杭铁路复线化个辰光，上海铁路局勒垃下游新造复线特大桥。2002年，老个34号铁路桥拆脱哉。东岸小昆山镇里向留下来个引桥勒垃2013年认定成松江区文物保护单位，叫伊“斜塘沪杭铁路戊申年引桥遗址”。

为咾整治水运杭申线（上海段）航道大蒸港/圆泄泾区间，让伊符合Ⅲ级航道通航标准，2010年，勒垃车站下行老底子座园泄泾大桥上游160米个地方重新造了座园泄泾特大桥。2015年底，沪昆铁路圆泄泾特大桥新桥造好，老桥么勒垃2016年9月份拆脱哉。

2020年，车站附近造出来浦江之首乡野公园。

车站搬迁搭仔货场建设

因为沪昆铁路松江段改线，车站勒垃2024年12月13号望南搬到现在，老底子松江北站个货场也搬得来。沪昆铁路松江改线从石湖荡站出发，勒垃斜塘航道丄造沪苏湖跨斜塘特大桥，是四线铁路并行斜拉桥。新石湖荡货场勒垃沪苏湖铁路、沪昆铁路改线工程个辰光还是伊个铺轨基地。

新石湖荡站有得6条到发线，站场北面有座铁路货场，4条装卸线，造好仔么估计年货运量有得200万吨。根据效果图，新石湖荡站货场还有赛过北京大兴机场隻屋顶。当地政府计划拿铁路货场做基础，勒垃伊一圈造松江国际多式联运智慧物流枢纽。

参考资料

Category:松江区铁路车站
Category:沪昆铁路车站
Category:南翔直属站